ORDE do 1 de marzo de 2007 sobre aprobación definitiva do Plan Xeral de Ordenación Municipal do Concello da Pobra do Caramiñal (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 16/03/2007

I. Antecedentes.
1. Actualmente están en vigor unhas normas subsidiarias de planeamento municipal do Concello da Pobra do Caramiñal que foron aprobadas definitivamente o 23-2-1984.
2. Con data do 24-6-2004, emitiuse informe previo á aprobación inicial, de acordo co previsto no artigo 85.1º da Lei 9/2002, do 30 de decembro, de ordenación urbanística e protección do medio rural de Galicia.
3. O concello aprobou inicialmente o plan o día 2-12-2004, e o someteu a información pública mediante anuncios nos xornais La Voz de Galicia (días 21-12-2004 e 22-12-2004) e El Correo Gallego (días 7-1-2005 e 8-1-2005), así como no DOG do 16-12-2004. Simultaneamente deuse audiencia aos concellos de Boiro, Porto do Son e Ribeira. Así mesmo, solicitáronse informes da Consellería de Medio Ambiente, Consellería de Cultura, Comunicación Social e Turismo, da Deputación Provincial da Coruña (consta certificación do secretario municipal da non-recepción do informe no prazo correspondente, artigo 15.4º da Lei 4/1994), da Dirección Xeral de Obras Públicas desta consellería, da Dirección Xeral de Costas (Ministerio de Medio Ambiente) e da Dirección Xeral de Recursos Mariños (Consellería de Pesca e Asuntos Marítimos). Solicitouse, ademais,
redución da franxa de solo rústico de protección de costas á Dirección Xeral de Urbanismo.
4. Segundo consta no expediente administrativo remitido, foron emitidos os seguintes informes de carácter sectorial:
* Da Dirección Xeral de Recursos Mariños da Consellería de Pesca e Asuntos Marítimos, do 10-2-2005 e do 27-7-2005 (artigo 117 da Lei 22/1988, de costas), este último favorable condicionado.
* Da Dirección Xeral de Costas do Ministerio de Medio Ambiente, do 19-9-2005 e do 20-10-2005 (artigo 117.1º da Lei 22/1988, de costas) e do 23-3-2006 (artigo 117.2º da Lei 22/1988), este último favorable.
* Da Delegación Provincial da Consellería de Cultura, Comunicación Social e Turismo, do 11-2-2005, desfavorable, e do 14-7-2005, este último informe favorable, con certas condicións; enviada nova documentación, a consellería considera cumpridas estas condicións, o que informa mediante escrito do 14-9-2005.
* Da Dirección Xeral de Obras Públicas, do 29-7-2005, favorable.
* Da Consellería de Medio Ambiente (Servizo de Conservación da Natureza), do 23-3-2005.
5. Constan no expediente os informes emitidos para os efectos previstos no artigo 85.4º da Lei 9/2002: xurídico de 15-12-2005 e técnico do 12-12-2005.
6. O plan xeral foi aprobado provisionalmente polo concello en sesión plenaria do 29-12-2005.
7. Ao abeiro do artigo 32.2º e) da Lei 9/2002, o concello solicitou a redución da dimensión da franxa de solo rústico de protección de costas. Tal e como dispón o devandito artigo, o plan xeral foi sometido á Comisión Superior de Urbanismo de Galicia, que na súa sesión do 15-5-2006 emitiu informe, desfavorable no que atinxe á redución nas zonas do Xobre e A Laxe-A Lombiña, e estimando a non-aplicación da clasificación de solo rústico de protección de costas nas zonas traseiras dos núcleos do Conchido-A Ribeiriña.
8. Por orde da Consellería de Política Territorial, Obras Públicas e Transportes do 22-5-2006 sobre aprobación definitiva do plan xeral de ordenación municipal do Concello da Pobra do Caramiñal (A Coruña) acordouse, de conformidade co punto 5 b) do artigo 85 da Lei 9/2002, non outorgar a aprobación definitiva entrementres non se realizasen as modificacións necesarias para corrixir as deficiencias que a propia orde establecía.
9. Os servizos municipais emitoron informes xurídico do 19-7-2006, e técnico do 20-7-2006.
10. As modificacións introducidas no plan xeral foron aprobadas polo concello en sesión do pleno de 27-7-2006.
11. A Dirección Xeral de Desenvolvemento Sostible (Consellería de Medio Ambiente e Desenvolvemento Sostible) declara, mediante Resolución do 29-11-2006, a inviabilidade do sometemento do Plan Xeral de Ordenación Municipal do Concello da Pobra do Caramiñal aos trámites previstos no artigo 7 da Lei 9/2006, sobre avaliación dos efectos de determinados planes e programas no medio ambiente.
12. A documentación que integra o plan que o concello eleva para a súa aprobación definitiva está datada en xullo de 2006 e identificada con dilixencias da aprobación polo pleno o 27-7-2006.
II. Consideracións e fundamentación.
II.1 Con data do 27 de febreiro de 2007, a Dirección Xeral de Urbanismo elevou un informe-proposta de resolución, onde se expresa o seguinte:
O plan xeral que agora se presenta non inclúe as correccións correspondentes a diversas deficiencias sinaladas na orde da consellería do 22-5-2006:
A. Solo urbano.
1. Os terreos ao norte dos SUNC P-3. P-4 e P-5, ao oeste dos SUNC P-5 e P-8 e ao leste do SURD-3 non reúnen os requisitos establecidos no artigo 12 a) da Lei 9/2002 para a súa clasificación como solo urbano consolidado, xa que se prevé a apertura e urbanización de novas vías, en consecuencia deberán clasificarse como solo urbano non consolidado e establecer as correspondentes determinacións.
2. Xa que se xustifica no plan xeral agora presentado a clasificación como solo urbano do ámbito ao Norte de Cabío, debe establecerse a súa cualificación, que pode plasmarse no plano de ordenación do contiguo núcleo de Cabío escala 1/2.000 (artigo 39.2º B) do regulamento de planeamento).
B. Solo de núcleo rural.
1. Unha vez identificadas as edificacións de carácter tradicional, como se establecía na anterior orde da consellería, detéctanse diversas delimitacións de núcleo rural tradicional que exceden da distancia máxima de 50 metros que dispón o artigo 13.3º da Lei 9/2002 para a estas delimitacións: A Banda, Roupión, Santa Cruz, A Granxa, A Angustia, A Lomba, O Pumadiño, A Ribeiriña, A Figueira, Caíños, A Garita, A Laxe, A Mirandela, O Outeiro, A Ponte e Vilariño.
2. De acordo coa orde devandita, clasifícanse como solo rústico de protección de infraestruturas os terreos comprendidos dentro da liña límite de edificación das estradas supramunicipais. Deberá establecerse na normativa, porén, que as parcelas que se van edificar comprendidas nas expansión de solo de núcleo rural contiguas a este solo rústico non poderán ter un acceso rodado directo a estas estradas.
C. Solo rústico.
1. En cumprimento do disposto no artigo 32.2º e) da Lei 9/2002 e de acordo co informe vinculante da Comisión Superior de Urbanismo de data do 15 de maio de 2006, non procede a redución do ámbito do solo rústico de protección de costas na zona da Laxe-A Lombiña.
2. A clasificación como solo rústico de protección de infraestruturas dos terreos do parque eólico do Barbanza debe axustarse ao ámbito delimitado polo correspondente proxecto sectorial, sen prexuízo da súa protección igualmente como solo rústico de espazo natural (artigo 24 da Lei 10/1995, de ordenación do territorio de Galicia e artigo 11.2º do Decreto 80/2000, polo que se regulan os plans e proxectos sectoriais de incidencia supramunicipal).
3. O plan debe establecer a clasificación e categoría do solo (artigo 53.1º b) da Lei 9/2002) no ámbito das parcelas dotacionais (espazos libres e equipamentos) situadas fóra da vila ou dos núcleos rurais, posto que os grafismos empregados no plano de ordenación 1/5.000 non concretan estas determinacións. Lémbrase que a categoría debe establecerse atendendo o réxime de usos que establece a Lei 9/2002 para o solo rústico.
D. Solo urbanizable.
1. Non procede a clasificación como solo urbanizable do denominado SURD-4, que se amosaba no documento previamente presentado para aprobación definitiva como urbanizable non delimitado SURND A. A anterior orde evidenciaba a no-necesidade de máis solo urbanizable residencial que aquel que se recollía no plan como solo urbanizable delimitado. Por outra banda, este ámbito xa se incluía dentro dos terreos que deben ser clasificados como solo rústico de protección agropecuaria.
2. Encóntranse concretadas agora na normativa as medidas correctoras que determina como necesarias o estudo de sustentabilidade ambiental para os solos urbanizables. Pero detéctase que no caso do solo urbanizable industrial SURDI-1 aparecen uns trazados de vías e parcelario nos planos de ordenación que non son congruentes co establecido na normativa, en canto a que os terreos destinados a zonas verdes e equipamentos deben situarse na zona oeste dese ámbito. Así mesmo, xa que con posterioridade á emisión da Orde do 22-5-2006, consta nesta consellería documentación, remitida pola comunidade de regantes As Xunqueiras da cal se deduce a posible existencia nese ámbito dun curso de auga co que podería resultar incompatible a clasificación de solo urbanizable, deberá xustificarse que a clasificación proposta non infrinxe o artigo 32.2º d) da Lei 9/2002.
E. Outras cuestións.
1. Co fin de asegurar o cumprimento dos artigos 46.1º e 104 c) da Lei 9/2002, cómpre axustar as
seguintes cuestións, en congruencia co documento incluído no plan xeral como xustificación do cumprimento da anterior orde, que as considera xa corrixidas.
* A previsión de corpos voados pechados que non sexan acristalados.
* A posibilidade de petos (1 metro de altura) sobre os que pode comezar a pendente da cuberta.
II.2. De conformidade co artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º Aprobar parcialmente, de acordo co disposto no punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia o Plan Xeral de Ordenación Municipal do Concello da Pobra do Caramiñal nos seguintes termos:
a) No título IV, capítulo 2 epígrafe Condicións mínimas de urbanización e servizos engádese un parágrafo co seguinte texto: «As parcelas a edificar comprendidas na área de expansión de solo de núcleo rural contiguas ao solo rústico de protección de infraestruturas de estradas non poderán ter acceso rodado directo a estas estradas».
b) Clasifícanse como solo rústico de protección de costas os terreos situados a unha distancia inferior a 200 metros do límite interior da ribeira do mar na zona da Laxe-A Lombiña, de acordo co informe da Comisión Superior de Urbanismo da sesión de data do 15 de maio de 2006.
c) A clasificación como solo rústico de protección de infraestruturas dos terreos do parque eólico do Barbanza comprende unicamente o ámbito delimitado polo proxecto sectorial aprobado definitivamente polo Consello da Xunta, sen prexuízo da súa protección igualmente como solo rústico de espazo natural.
d) O ámbito do denominado SURD-4 clasifícase como solo rústico de protección agropecuaria.
e) No título VI, capítulo 4, na epígrafe Voos de corpos saíntes engádese ao final o seguinte texto: «Non se permiten os corpos voados pechados que non sexan acristalados».
f) No título VI, capítulo 4, na epígrafe Formación de cubertas, substitúese a redacción do primeiro parágrafo polo seguinte texto: «A cuberta das edificación deberá quedar inscrita dentro dun sólido
capaz formado por un plano trazado a partir da rasante do último forxado, medido en punta de voo ata unha altura máxima de coroación de 4 metros, tomada no punto medio do fondo total edificado en plantas altas, sen que en ningún caso poida superarse en inclinación o ángulo de 30º. Este plano será simétrico polo eixe do punto medio respecto á fachada posterior».
En consecuencia, nos gráficos que aparecen nesta epígrafe e na epígrafe seguinte Aproveitamento baixo cuberta debe entenderse eliminada a posibilidade de petos de 1 metro de altura sobre os que pode comezar a pendente da cuberta.
2º Suspender a aprobación do plan xeral, ata que o concello emende as deficiencias indicadas nas consideracións e fundamentos desta orde e lle remita o documento corrixido á consellería para a súa aprobación definitiva, nos seguintes ámbitos:
a) Os terreos ao norte dos SUNC P-3. P-4 e P-5, ao oeste dos SUNC P-5 e P-8 e ao leste do SURD-3 nos que se pretende a realización de vías de nova apertura ou transformación de camiños en rúas.
b) O solo urbano sen cualificar situado ao Norte de Cabío.
c) Os ámbitos clasificados como solo de núcleo rural, incluída a súa área de expansión, da Banda, Roupión, Santa Cruz, A Granxa, A Angustia, A Lomba, O Pumadiño, A Ribeiriña, A Figueira, Caíños, A Garita, A Laxe, A Mirandela, O Outeiro, A Ponte e Vilariño. En canto non sexa aprobada a súa delimitación, será de aplicación nestes ámbitos o réxime do solo rústico.
d) Os ámbitos con cualificación de equipamentos situados fóra do solo urbano ou dos núcleos rurais para os que o plan debe determinar a categoría de solo rústico na que se inclúen.
e) O ámbito do solo urbanizable industrial SURDI-1.
3º Notifíqueselle esta orde ao Concello da Pobra do Caramiñal.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan xeral de ordenación municipal aprobado definitivamente.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, de 13 de xullo, reguladora da xurisdición contenciosa-administrativa.
Santiago de Compostela, 1 de marzo de 2007.
María José Caride Estévez
Conselleira de Política Territorial, Obras Públicas e Transportes